**Informatīvais ziņojums**

**par Eiropas Savienības Tieslietu un iekšlietu ministru padomes sanāksmi 2018.gada 6. – 7.decembrī**

**I. Eiropas Savienības Tieslietu un iekšlietu ministru padomes sanāksmes darba kārtība**

2018.gada 6. – 7.decembrī Briselē, Beļģijā notiks kārtējā Eiropas Savienības (turpmāk – ES) Tieslietu un iekšlietu ministru padomes (turpmāk – Padome) sanāksme. Sanāksmes darba kārtībā ir iekļauti šādi iekšlietu jomas jautājumi:

* *Regula, ar ko groza Regulu par Eiropas robežu un krasta apsardzi*

Eiropas Aģentūra operatīvās sadarbības vadībai (turpmāk – Aģentūra) pie Eiropas Savienības (turpmāk – ES) dalībvalstu ārējām robežām FRONTEX ir izveidota saskaņā ar Padomes 2004.gada 26.oktobra Regulu (EK) Nr.2007/2004.

Ņemot vērā nepieciešamību nodrošināt Eiropas integrēto robežu pārvaldību pie ārējām robežām ar nolūku efektīvi kontrolēt to šķērsošanu, stiprināt pārvaldību un aizsargāt Šengenas telpu bez iekšējām robežām, kā arī nepieciešamību veikt pasākumus, lai nodrošinātos nākotnē pret nekontrolējamu personu plūsmu pāri ES robežām, 2016.gada 14.septembrī stājās spēkā Eiropas Parlamenta un Padomes Regula (EK) Nr.2016/1624 par Eiropas Robežu un krasta apsardzi un ar ko groza Eiropas Parlamenta un Padomes Regulu (ES) 2016/399 un ar ko atceļ Eiropas Parlamenta un Padomes Regulu (EK) Nr.863/2007, Padomes Regulu (EK) Nr.2007/2004 un Padomes Lēmumu 2005/267/EK, paplašinot Aģentūras mandātu atgriešanas jomā, robežu pārvaldības trūkumu novēršanā un atbalsta sniegšanā dalībvalstīm.

2018.gada 12.septembrī Eiropas Komisija nāca klajā ar jauno priekšlikumu Regulai par Eiropas Robežu un krasta apsardzi, ar ko atceļ Padomes Vienoto rīcību Nr.98/700/TI, Eiropas Parlamenta un Padomes regulu Nr.1052/2013 un Eiropas Parlamenta un Padomes regulu Nr.2016/1624 (turpmāk – FRONTEX regula).

2018.gada 19. – 20.septembra neformālajā Eiropadomes sanāksmē Padomes un Eiropas Parlaments tika aicināti noteikt FRONTEX regulu par prioritāti. Šis aicinājums tika atkārtots arī 2018.gada 18.oktobra Eiropadomes sanāksmē. 2018.gada 11. – 12.oktobra ES Tieslietu un iekšlietu padomes sanāksmē ministri apmainījās ar viedokļiem par FRONTEX regulu, kopumā atbalstot nepieciešamību stiprināt Aģentūras spējas, it īpaši atgriešanas un sadarbības ar trešajām valstīm jomās.

Ņemot vērā līdz šim notikušās diskusijas par FRONTEX regulu, prezidentūra vēlas apstiprināt daļēju vispārējo vienošanos par tiem jautājumiem, kuri ir saņēmuši vislielāko dalībvalstu atbalstu, proti, par Aģentūras spēju stiprināšanu atgriešanas un sadarbības ar trešajām valstīm jomās.

Dalībai sanāksmē sagatavota nacionālā pozīcija.

* *Tieslietas un iekšlietas: prioritātes jaunajā daudzgadu budžetā*

Lai īstenotu Eiropadomes identificētās prioritātes, Eiropas Komisija ir ierosinājusi visaptverošu tiesisku ietvaru jaunajam daudzgadu budžeta plānošanas periodam. Gan tieslietu un iekšlietu jomas fondos, gan arī decentralizēto aģentūru budžetā tiek paredzēti līdzekļi dažādu tiesību aktu īstenošanai tieslietu un iekšlietu jomā.

Lai papildinātu pašreiz notiekošās diskusijas Vispārējo lietu padomē un tai piekritīgajos formātos, prezidentūra vēlas vērst uzmanību šim jautājumam un aicina uz plašāku diskusiju par to, kā īstenot ES prioritātes tieslietu un iekšlietu jomā.

**Latvijas viedoklis**:

*Latvija atzinīgi vērtē iespēju gan nacionāli, gan arī ES aģentūrām izmantot ES finansējumu prioritāšu sasniegšanai tieslietu un iekšlietu jomā. Šajā kontekstā Latvijai ir svarīgi, lai finansējuma sadalījums būtu līdzsvarots un, paredzot lielākus līdzekļus aģentūrām, netiktu mazināts nacionālo aplokšņu lielums. Finansējums ES tieslietu un iekšlietu aģentūrām būtu jāskata kontekstā ar sarunām par ES daudzgadu budžetu.*

* *Eiropas Parlamenta un Padomes regula par to, kā novērst teroristiska satura izplatīšanu tiešsaistē*

Latvijā atbildība par regulu nav sadalīta. Uz 2018.gada 28.novembra COREPER II sanāksmi par iepriekšminēto jautājumu tika sagatavota instrukcija Nr.28.11.2018-II-46h, kas saskaņota ar Iekšlietu ministriju, Tieslietu ministriju, Ekonomikas ministriju, Satiksmes ministriju, Aizsardzības ministriju, Vides aizsardzības un reģionālās attīstības ministriju, Finanšu ministriju, Izglītības un zinātnes ministriju, Kultūras ministriju, Labklājības ministriju, Veselības ministriju, Zemkopības ministriju. Saskaņotajā instrukcijā tika definēta vispārīgā Latvijas nostāja:   Latvija **atzinīgi vērtē** priekšlikumu ierobežot teroristiska satura izplatību tiešsaistē. Latvija **var atbalstīt** priekšlikumavirzīšanu vispārējās vienošanās panākšanai Padomē.

Padomes sanāksmē plānots apstiprināt vispārējo vienošanos par priekšlikumu.

Līdztekus šiem jautājumiem ministri tiks informēti par panākto progresu diskusijās par Kopējās Eiropas patvēruma sistēmas reformu un Atgriešanas direktīvas priekšlikumu, kā arī tiks apstiprināts rīcības plāns cīņai ar migrantu nelikumīgas pārvietošanas tīkliem. Rumānija informēs par tās darba programmu nākamajā pusgadā.

**II. Latvijas delegācija**

Latvijas delegāciju Padomes sanāksmes laikā vadīs iekšlietu ministrs Rihards Kozlovskis.

Iekšlietu ministrs Rihards Kozlovskis

30.11.2018. 08:00

637

Eiropas lietu un starptautiskās sadarbības departamenta

Eiropas lietu nodaļas vadītāja

I.Muceniece, 67219170

iveta.muceniece@iem.gov.lv